
Text rozhodnutia
Súd: Krajský súd Trnava Spisová značka: 14S/78/2012 Identifikačné číslo súdneho spisu: 2012200487 Dátum vydania rozhodnutia: 06. 11. 2012 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2012:2012200487.1 Uznesenie Krajský súd v Trnave v právnej veci žalobcu: FARMA MAJCICHOV, a.s., Majcichov 50, 919 22 Majcichov, IČO: 36 228 095, právne zast.: Prosman a partneri advokátska kancelária, s.r.o., so sídlom Hlavná 31, 917 01 Trnava, IČO: 36 865 281,proti žalovanému: Krajský stavebný úrad Trnava, Kollárova 8, 917 02 Trnava, o návrhu na preskúmanie zákonnosti rozhodnutia žalovaného č.KSÚ-OSP-2012/00651/Pl zo dňa 03.09.2012 a o žiadosti o odklad vykonateľnosti rozhodnutia jednohlasne takto r o z h o d o l : Súd o d k l a d á vykonateľnosť rozhodnutia žalovaného Krajského stavebného úradu Trnava č. KSÚ- OSP-2012/00651/Pl zo dňa 03.09.2012 do právoplatného rozhodnutia súdu vo veci samej. o d ô v o d n e n i e : Žalobou doručenou tunajšiemu súdu dňa 24.09.2012 sa žalobca prostredníctvom splnomocneného právneho zástupcu domáha preskúmania zákonnosti rozhodnutia žalovaného Krajského stavebného úradu Trnava č. KSÚ-OSP-2012/00651/Pl zo dňa 03.09.2012, ktorým žalovaný zamietol odvolanie žalobcu a potvrdil rozhodnutie Obce Vlčkovce č.Výst. 41/2012/Sá-53 zo dňa 22.05.2012, ktorým stavebný úrad - Obec Vlčkovce uložila žalobcovi pokutu vo výške 35.000,- Eur za porušenie ust. § 85 ods. 1 Stavebného zákona, ktorého sa žalobca dopustil tým, že užíval administratívnu budovu, ktorá je situovaná na pozemku parc.č.XXXX/XX v k.ú. H. ako ubytovňu. Žalobca zároveň požiadal súd o odklad vykonateľnosti napadnutého rozhodnutia. Žiadosť odôvodnil tým, že okamžitá úhrada pokuty by mu spôsobila závažnú ujmu spočívajúcu najmä v ohrození jeho podnikania a následne aj vážne ohrozenie zamestnancov žalobcu a osôb odkázaných na ich výživu. Vzhľadom k tomu, že žalobca podniká v poľnohospodárstve, v súvislosti s dlhotrvajúcim suchom a nedostatkom zrážok mu vznikli nepredpokladané výdaje, ktoré mu spôsobujú hospodárske problémy. Okamžitá úhrada pokuty by predstavovala vážny zásah do jeho práv a spôsobila by mu vážne ekonomické problémy. Podľa § 250c O.s.p., žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Po preskúmaní žaloby a pripojených rozhodnutí súd dospel k záveru, že návrh žalobcu na odklad vykonateľnosti je dôvodný, keď bez odkladu vykonateľnosti žalobou napadnutého rozhodnutia, by mohlo dôjsť k závažnému zásahu do majetkových práv žalobcu a to vzhľadom na výšku uloženej pokuty, ktorá môže mať pre žalobcu, ktorý podniká v oblasti poľnohospodárstva nepriaznivý vplyv na pokračovanie jeho podnikateľskej činnosti. Súd preto postupoval v súlade s § 250c O.s.p. a odložil vykonateľnosť napadnutého rozhodnutia. Poučenie: Proti tomuto uzneseniu nie je prípustný opravný prostriedok.

